Балъкъэр усыгъэм и гуащэ Зумакуловэ Танзиля
Дыгъэгъазэм и 6-м МузыкэмкIэ театрым Iэтауэ щагъэлъэпIащ КъБР-м и цIыхубэ усакIуэ, Горький Максим и цIэр зезыхьэ Къэрал саугъэтым и лауреат, Налшык къалэм щIыхь зиIэ и цIыху Зумакуловэ Танзиля и ныбжьыр илъэс 85-рэ зэрырикъур.
Балъкъэр усыгъэм и гуащэм хуэгъэпса пшы-хьыр «Балкария» къэфакIуэ гупымрэ Зеущэ Iэуесрэ «Танзиля» уэрэдымкIэ къызэIуахащ. Абы кIэлъыкIуэу утыкум кърагъэблэгъа Танзиля удз гъэгъа IэплIакIуэхэмкIэ щIагъэнат.
Республикэм и Iэтащхьэ КIуэкIуэ Казбек къыбгъэдэкI хъуэхъу тхыгъэм пшыхьым къыщеджащ КъБР-м и Правительствэм и УнафэщI Мусуков Алий. Абы къыхэщащ а бзылъхугъэм лъэпкъ щэнхабзэм, литературэм хуищIа хэлъхьэныгъэ иныр, 1959 гъэм Зумакуловэм и япэ тхылъ дунейм къытехьам балъкъэр щэнхабзэм дежкIэ мыхьэнэшхуэ зэриIар, абы и усыгъэхэм цIыхухэм гурыфIыгъуэ къызэрыхахыр, цIыхугъэмрэ гущIэгъумрэ узэрыхуагъасэр.
«Лъэпкъхэм яку мамырыгъэ, зэныбжьэгъугъэ, зэгурыIуэ дэлъыным дапщэщи ухуэлэжьащ», — псалъэ гуапэхэр республикэм и Iэтащхьэм къыбгъэдэкIырт.
Мусуков Алий КъБР-м и Правительствэм къыбгъэдэкIыу усакIуэ бзылъхугъэм ехъуэхъури, «УзэрыдиIэм дыщогуфIыкI, фIыщIэ ин пхудощI», — жиIащ, Танзиля зыхуигъазэри.
Зумакуловэм къикIуа гъуэгуанэм теухуауэ щытащ КъБР-м щэнхабзэмкIэ и министрым и къалэнхэр зыгъэзащIэ Къумахуэ Мухьэдин и къэпсэлъэныгъэр.
Республикэм и щэнхабзэм дежкIэ пшыхьым мыхьэнэшхуэ иIэу къызэрилъытэр къыхигъэщри, Зумакуловэм и щIыхькIэ ди щIыналъэм щекIуэкIа Iуэхухэм кIэщIу я гугъу ищIащ Къумахуэм. Абыхэм хэтыну ди республикэм къеблэгъащ Москва, Чувашием, Башкортостаным, Тыркум, Къэзахъстаным я лIыкIуэхэр.
— Зумакуловэ Танзиля и усыгъэм гъащIэм ухуезыджэ мэгъу къару хэлъщ. Философие куукIэ щIэгъэбыда усэхэм ди щIыналъэм щыпсэу лъэпкъхэр зэгурыIуэнымрэ зэрылъытэнымрэ ерыщу къыхуреджэ, — жиIащ Къума-хуэм.
КъБР-м и Парламентым и УнафэщI Егоровэ Татьянэ ягъэлъапIэм хужиIа пса-лъэ гуапэхэм къыхигъэщащ Зумакуловэм и усыгъэм лъэпкъ щэнхабзэм зиужьынымкIэ иIа мыхьэнэр къыпхуэмылъытэну зэрыиныр, зэрыуасэншэр.
КъБР-м къыбгъэдэкIыу Къэрал Думэм хэт Геккиев Заур усакIуэ бзылъхугъэм щехъуэхъум и гугъу ищIащ ар къызыхэкIа унагъуэ дахэм.
— Танзиля иригушхуэр Къэбэрдей-Балъкъэрым щыпсэухэм я закъуэкъым, атIэ зэрыкъэралу иропагэ а усакIуэ цIэрыIуэм, — жиIащ Урысейм и ТхакIуэхэм я зэгухьэныгъэм и тхьэмадэ Иванов Николай къыщыпсалъэм.
Пшыхьым къыщеджащ УФ-м и Къэрал Думэм, ФедерацэмкIэ Советым я УнафэщIхэм, УФ-м щэнхабзэмкIэ и министр Мединский Владимир сымэ къабгъэдэкI хъуэхъу телеграммэхэм.
Республикэм и артист пажэхэр хэту концерт дахэ щагъэлъэгъуащ мы пшыхьым.
Инэрокъуэ Данэ.
Сурэтхэр Къарей Элинэ трихащ.
